OKB kërkon lirimin pa kushte të paqeruajtësve në Golan
Shefi i paqeruajtësve u tha gazetarëve se ky është një “incident shumë serioz”, i cili vazhdon dhe ka mobilizuar të gjitha ekipet e OKB-së.
Këshilli i Sigurimit i Kombeve të Bashkuara po kërkon lirimin pa kushte të më shumë se 20 paqeruajtësve, të kapur dhe të ndaluar nga elemente të armatosura të opozitës siriane në Lartësitë Golan. Korrespondentja e Zërit të Amerikës në Kombet e Bashkuara, Margaret Bashir, na sjell hollësi. Kombet e Bashkuara thonë se një grup paqeruajtësish nga Forca Vëzhguese e Mosangazhimit, e njohur si UNDOF, në zonën ndarëse mes Izraelit dhe Sirisë, u kapën nga një grup prej rretjh 30 luftëtarësh të armatosur dje. Një zëdhënës i Kombeve të Bashkuara thase paqeruajtësit e parmatosur po kryenin një mision të rregullt furnizimi kur u ndaluan pranë një poste vëzhgimi që ishte dëmtuar dhe evakuar disa ditë më parë, pas luftimeve të rënda në qytetin Al Xhamlah në afërsi. Ambasadori i Rusisë, Vitali Çurkin, i cili mban presidencën e radhës të Këshillit të Sigurimit prej 15 anëtarësh, lexoi një deklaratë para gazetarëve, në të cilën dënoi ndalimin e vëzhguesve të Kombeve të Bashkuara dhe këroi lirimin e tyre. Ambasador Çurkini tha se për sa kishte ai dijeni nuk pati përpjekje mes vëzhguesve të Kombeve të Bashkuara dhe rrëmbyesve të tyre, por persona të armatosur morën nën kontroll mjetet e UNDOF-it. Shefi i paqeruajtësve të Kombeve të Bashkuara, Hervi Ladsos, u tha gazetarëve se ky është një “incident shumë serioz”, i cili vazhdon dhe ka mobilizuar të gjitha ekipet e OKB-së. Pa hyrë në hollësi, ai tha se negociata janë në proces. Zoti Ladsous tha se incidenti ndodhi në zonë më jugore të veprimit të UNDOF-it. Kombet e Bashkuara nuk kanë publikuar nacionalitetin e paqeruajtëve, por trupa nga Austria, Kroacia, India dhe Filipinet janë pjesë e forcës vëzhguese. Në Lartësitë Golan, ku Kombet e Bashkuara kanë monitoruar armëpushimin mes Izraelit dhe Sirisë në vitin 1974, janë vendosur pak më tepër se një mijë trupa të OKB-së.